Gru-ongeluk met vragmotor eis lewe van vierDie voorkant van die motor was onder die agterkant van ŉ vragmotor ingewig. (Foto: Verskaf) Vier mense is Donderdag in die vroeë oggendure dood toe die motor waarin hulle gery het ingewig onder ŉ vragmotor beland het. Nog agt mense is in die ongeluk beseer. Ineke van Huyssteen, woordvoerder van ER24, sê paramedici het om 01:00 op die gru-toneel op die N1-Suid by Mokopane in Limpopo afgekom. “Die voorkant van die motor was onder die agterkant van ŉ vragmotor ingewig,” sê sy. “Vier mense was in die motor vasgekeer, maar al vier was reeds dood.” Nog twee mense is ernstig beseer en paramedici moes gevorderde lewensondersteunende ingrypings toepas voordat hulle na ŉ hospitaal geneem is vir behandeling. Ses mense het geringe tot matige beserings opgedoen. Hulle is deur verskeie ander nooddienste op die toneel na plaaslike hospitale geneem. Die omstandighede rondom die ongeluk is nog nie in hierdie stadium bekend nie, maar die polisie was op die toneel en ondersoek die saak.